Broj: 711-I-624-M-74/23-02-21

Zagreb, 30. ožujka 2023.

**RANKA HERLJEVIĆ, član Uprave**

**KOMUN društvo s ograničenom odgovornošću**

**za obavljanje komunalnih i drugih djelatnosti**

**Predmet: mišljenje na zahtjev obveznice Ranke Herljević,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 17. ožujka 2023. pod brojem 711-U-3597-M-74/23-01-25 zaprimilo je zahtjev za mišljenje koji je podnijela obveznica Ranka Herljević, članica Uprave KOMUN društvo s ograničenom odgovornošću za obavljanje komunalnih i drugih djelatnosti.

U podnesenom zahtjevu obveznica navodi kako iz odredbi Izjave o osnivanju komunalnog društva, jedinog člana društva odnosno općinu na skupštini društva predstavljaju predstavnici koje imenuje općinski načelnik iz redova članova općinskog vijeća. Jedan član općinskog vijeća ima knjigovodstveni servis i sklopljen ugovor o vođenju knjigovodstvenih usluga za komunalno društvo čiji je jedini osnivač općina u kojoj je on vijećnik i za koje je društvo dvije godine prije stupanja na dužnost vijećnika odnosno predstavnika u skupštini komunalnog društva obavljao knjigovodstvene usluge.

Obveznica traži mišljenje Povjerenstva smije li općinski vijećnik koji ujedno predstavlja osnivača društva (općinu) u skupštini društva i nadalje pružati knjigovodstvene usluge temeljem sklopljenog ugovora.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI) na 3. sjednici održanoj 30. ožujka 2023., obveznici daje mišljenje, kako slijedi.

Odredbom članka 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Članovi predstavničkog tijela jedinice lokalne i područne (regionalne) samouprave nisu obveznici iz članka 3. stavka 1. i 2. ZSSI-a, slijedom čega se odredbe ZSSI-a osim odredbi iz članka 4. na njih ne primjenjuju, a niti njihovo postupanje suprotno odredbama ZSSI-a može predstavljati povod za postupak u kojem bi Povjerenstvo utvrđivalo postojanje povrede toga Zakona.

Vezano za konkretnu situaciju pružanja knjigovodstvenih usluga putem poslovnog subjekta u vlasništvu općinskog vijećnika trgovačkom društvu u kojem je općinski vijećnik ujedno predstavnik osnivača u skupštini, općinski vijećnik dužan je postupiti sukladno odredbi članka 4. stavka 3. i 5. ZSSI-a, odnosno pisanim putem u roku od 15 dana od stupanja na dužnost ili stjecanja udjela obavijestiti predsjednika predstavničkog tijela ako ima 5% ili više udjela u vlasništvu poslovnog subjekta, te u roku od 15 dana obavijestiti predstavničko tijelo o stupanju u poslovni odnos poslovnog subjekta u njegovom vlasništvu s trgovačkim društvom kojem je jedinica lokalne samouprave u kojoj obnaša dužnost člana predstavničkog tijela osnivač odnosno član.

Povjerenstvo ukazuje obveznici da je sukladno odredbi članka 4. stavka 1. ZSSI-a predstavničko tijelo dužno donijeti kodeks ponašanja koji se odnosi na članove predstavničkih tijela i sadrži, između ostalog, odredbe o sprječavanju sukoba interesa, načinu praćenja primjene kodeksa, kao i o tijelu koje odlučuje u drugom stupnju o odlukama predstavničkog tijela o povredama kodeksa koji su u njegovoj nadležnosti.

ZSSI ne sadrži odredbe temeljem kojih bi općinskom vijećniku koji je ujedno predstavnik u skupštini trgovačkog društva u vlasništvu jedinice lokalne samouprave u kojem obnaša dužnost, bilo zabranjeno da poslovni subjekt u njegovom vlasništvu pruža knjigovodstvene usluge tome trgovačkom društvu, ali bi etički kodeks predstavničkog tijela mogao sadržavati ograničenja vezano za konkretnu situaciju. Stoga bi općinski vijećnik mogao nastaviti pružati usluge putem svog knjigovodstvenog servisa trgovačkom društvu u vlasništvu jedinice lokalne samouprave u kojem obnaša dužnost, ukoliko etički kodeks koji se na njega primjenjuje ne propisuje ograničenja koja bi se primjenjivala na konkretnu situaciju.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznici Ranki Herljević, elektroničkom dostavom
2. Objava na internetskoj stranici Povjerenstva
3. Pismohrana